b'\n_START_ARTICLE_\nVostok (jezero)\n_START_SECTION_\nRaziskave\n_START_PARAGRAPH_\nJezero je dobilo ime po ruski stalni raziskovalni postaji Vostok na tem mestu, ta pa po korveti Vostok ruske raziskovalne odprave v za\xc4\x8detku 19. stoletja in ene prvih, ki je dosegla Antarktiko. Postaja, kjer je bila izmerjena najni\xc5\xbeja temperatura na Zemlji - \xe2\x88\x9289,2\xc2\xa0\xc2\xb0C, je bila postavljena leta 1957 v sklopu projekta Mednarodno geofizikalno leto na priro\xc4\x8dni ravnici, \xc5\xa1e preden se je izkazalo, da je pod njo veliko jezero._NEWLINE_Seizmi\xc4\x8dna sondiranja so v 1960. letih nakazala na mo\xc5\xbenost obstoja teko\xc4\x8de vode pod ledom, kar so tekom naslednjega desetletja dokazali z odboji radijskih valov, satelitskimi slikami in drugimi metodami. Ruski raziskovalci so \xc5\xbee v 1970. letih pri\xc4\x8deli z vrtanjem v globino ledu da bi dobili vzorce za klimatolo\xc5\xa1ke raziskave. V 1990. letih so \xc5\xbee presegli globino 3,5 km in dosegli plast ponovno zamrznjene jezerske vode, nato pa so ustavili vrtanje zaradi skrbi mednarodne strokovne in \xc5\xa1ir\xc5\xa1e javnosti da bodo onesna\xc5\xbeili to unikatno okolje s kerozinom, freoni in drugimi kemikalijami, ki prepre\xc4\x8dujejo zamrzovanje ter sesedanje vrtine._NEWLINE_Znova so z vrtanjem pri\xc4\x8deli v sezoni 2005/2006, med drugim zato, da jih s prelomnimi odkritji ne bi prehiteli Britanci, ki so pri\xc4\x8deli z vrtanjem proti manj\xc5\xa1emu, a mnogo la\xc5\xbeje dostopnemu jezeru Ellsworth. Razli\xc4\x8dne tehni\xc4\x8dne, pravne in strokovne prepreke so nato ustavile napredek na to\xc4\x8dki nekaj deset metrov do gladine. 2. februarja 2012 so raziskovalci sporo\xc4\x8dili, da so prodrli do povr\xc5\xa1ine jezera 3766 m globoko; po na\xc4\x8drtu naj bi prepre\xc4\x8dili kontaminacijo tako, da bi ustvarili samo \xc5\xa1pranjo, jezerska voda pa naj bi zaradi visokega pritiska prodrla navzgor v vrtino in tam zmrznila. Sode\xc4\x8d po meritvah se je to tudi zgodilo, vendar vzorca niso mogli pridobiti, saj jih je prehitela antarkti\xc4\x8dna zima. V vzorcih, odvzetih tik pred tem, niso odkrili znakov \xc5\xbeivljenja, le opilke vrtalne glave in maziva. \xc5\xa0ele med naslednjo sezono, v za\xc4\x8detku leta 2013, so pridobili vzorec \xc4\x8distega ledu iz vode, ki je prodrla navzgor ob prebitju meje, vendar je bil tudi ta kontaminiran z mazivi, kar je onemogo\xc4\x8dilo natan\xc4\x8dno kemi\xc4\x8dno in biolo\xc5\xa1ko analizo vode.'